Phelippe, filz de roy de France, duc de Bourgoingne, conte de Flandres, d’Artois et de Bourgoigne, palatin, sire de Salins, conte de Rethel et seigneur de Malines. A touz ceulx qui ces lettres verront, salut. Comme nostre bien amé et féal Jehan le Pitois, escuier, tant pour luy que pour et ou nom de Simon le Pitois, son frère, escuier, seigneurs de Montholon, de Parrigney et de Coichey, por indivis, aye fait appeler pardevant nostre amé et féal chancellier et les autres gens de nostre grant consoil à Dijon, les hommes de la communaulté d’iceulx hommes ou dit Coichey, et ou ditz hommes comparantz, tant pour leurs que pour l’yglise ou dit lieu par leurs corniers, fait demandé, en recongnoissance et accomplissement de certains leurs droitures et redevances seignouriales, si comme il a dit et qu’est ascavoir, que ouditz les Pitois, frères, competent lez seignourie et plainissime justice, haulte, moyenne et basse, mère et mixte, impère des ville, destroit, finaige et territoire universel dudit Coichey, fiefz, rerefiefz, hommaiges et toute poëssance et aucthorité féodalle et de supérioreté, tous honneurs, debvoirs, servis, fruiz, proufitz, revenus, émolumens, obventions, subventions, aydes, escheoites, espaives, biens vaccans, confiscations, prouvisions, institutions, destitutions dez juges, maire, procureur, prevost, scribes, fourestiers, seorgens et tous aultres oufficiers que besoing font pour lez gouvernements, exercice et mannution d’iceulx. Et toutes amendes et exploiz de justice, de claim, de gaiges, de mésus et aultres quelxconques, et tous autres droictz que de droit et de costume soulent et doient à seigneurs haultz justiciers appartenir; si puent tenir leur cour, leurs plaidz, leur jours quante fois bon leur sanne, et sont tenus leurs avant ditz homes se eulx y trouver et prester ayde et confort, quant mestier est, et en tous leurs besoings, si comme les ditz hommes, pour raison et la loy de l’establissement de leur communaulté et pour celz de leur franchise et manumission de main morte à yceulx ouctroiez par lez antécesseurs dez ditz seigneurs, sont demourés gens de poeté et subgectz faire leur commandement en touttes choses, de manière que ne puent par eulx, leurs corniers ne aultres, faire assembleez, getz, impostz ne collectes sur eulx, ne passier procuracions, ne traittier d’aultres leurs besoignes et négoces, ne anparre actes publiqz en manière et faiçon, et pour quelle cause que soit, ne eslire corniers, prodeshommes, vigniers, messiers, fourestiers pour soingner et garder leurs biens communs, pour viseter leurs héritaiges, leurs fruitz, leurs terres, leurs moissons, leurs bois, leurs coupis, leurs vignes, lez venoinges en et partout le territoire et les meix et les terrains, ne rendre leurs comptes sans la licence et congié ouditz seigneurs, leurs oufficiers présentz, ou ceulx que par yceulx seigneurs deputiez seront ad ce, ou quelx délivrés seront les doubles des dictz comptes, pour oster lez abbus et recevoir le serement d’iceulx prodeshommes et corniers en tel cas pertinent. Si que ouz ditz seigneurs soubz appartient mettre tous bans et en espécial cilz en venoinges et en ordoner à leur bon plaisir et commandement; et l’en puent tenir deux jours francs, durant lez quelx à nul loise venoinger soubz peine de l’amender en LXV solz et confiscation de la venoinge por lou claim et justice ou maire ouz ditz seigneurs, et se devent yceulx corniers, prodeshommes, vigniers, messiers et fourestiers, faire lou serment et bailler pleiges ez mains oudit maire de bien et léaulment y besoigner et gardier lou demaine, lou biens, la chose et lou droict ouz ditz seigneurs et pourchassier leur proufit et lou commun proufit et ne enculper nul à tort, mas que s’entre mettre en leurs diz estatz. Et de tous mésus et demaiges sont tenus lez ditz hommes de la communaulté porter la gairentie ouz ditz seigneurs et de touttes choses que à yceulx touche. Les bans vins sont ouz ditz seigneurs, et durent trois mois de l’an à leurs choix, si lez font corner à son de trompe par leurs sorgens présentz, lour maire et les corniers, pendant lequelz temps à nul n’affiert vendre vin sans la licence ouz ditz seigneurs, ne en aultre soison du cours de l’an, sauf lour droit du sextier de vin quant l’on commence, et la pinte quant l’en a cessié por vingt quatre houres et l’en voult recommancier à vendre deubz ouz seigneurs. Et si ne puent lez ditz hommes ne estroinges gens, bouttre avant bouchon ne ensoigne pour vendre vin ne tenir taverne, ne hostaux, sans lou congié et pormi poiant lou droit ouz ditz seigneurs à leur voulenté, ausquelz appartient toutte poulice, droit et pouvoir, de par eulx ou leurs officiers, reiglier et mettre lou taux et prix ou pain, ou vin, ouz chars, ouz œuvres, besoignes et aultres victuailles, danreez et merceries que se font et débite rière icelle terre. Les crys, déffences, publications, les poidz, lez mesures, lez mairques, peaiges, rouaiges, champartz, pasturaiges, vente de danréez, exactions, visetations et langues dez bestes que l’en tue en toutte soison et parmission, de la débite des chars, lou droit de vignerie, daixmerie de fouaige et d’entrée de nouvel adveu d’habitans sont dou fief, dou fisque et demaine ouz ditz seigneurs. Item, se aulcun est treuvé vendant à faux poids ou mesures, le délinquant est amandable envers lez ditz seigneurs en LXV solz et sont lez ditz poidz et mesures acquises et confisquées envers yceulx. Item, n’est licite ouz diz hommes faire sonner tabourin, ne jouer d’aultres instrumens pour faire assemblées, ne tenir menestrez or pour dansier, soit pour leurs festes ou pour les advens de Noel, ne mener d’aultres jeux et esbatz, sans la licence expresse ouz ditz seigneurs. Les plaices, les rues, lez voyes, chemins, sentiers, pasquiers, lez halles, estaux, bancs, marchiez et aultres lieux communs, les eaux de cours d’eaux sont ouz ditz seigneurs, aux quelx puent faire leur voulenté; les pressouers et fourgs bannaulx ouz ditz seigneurs. Sy estre à la charge d’yceulx hommes de la commune de fornir, coupper, charroyer et livrer lou bois en place au devant le dit fourg; pourveoir et soingner ou chauffer, enfourner et gouverner icellui et à tout ce que fait besoing à cueire lou pain et paste et pictance et faire poier et rendre pour les fournaige et ceuison lou droits oux seigneurs ou qui ad ce est deputé et commis d’yceulx, de douze part de leur pain, paste et pictance de chascun que en y ceuit, ainsi que tenus sont et non ailleurs, une part et ou pressoures lou droit accostumé. Les bois, foretz, garenes, les preys ouz diz seigneurs, les chaisses en et partout la dite terre tiennent ban à touttes gens tout le long de l’an. Tous et singuliers les meix, maisons, menoirs, tenemens, cultis, preys, terres, vignes, bois et aultres héritaiges quelxconques, assis en dedans lez ville, finaige et territoire ou dit Coichey, tiennent et movent dou fied et directe seignourie, cesine et imphitéose ouz ditz seigneurs, si leur doibvent por raison de ce lou cens annuel, les costumes, tierces, les loudz au feur de doux solz le franc, les vantes, retenues, remuaiges, amendes et commise, quant y escheoit. Si ne puet aulcun ne tenir chose en icelle terre, sans pormi poier lou droit cens, ouz ditz seigneurs et leur chastel, soit en pécune, vin, bled, avene, cire, ouille, selon leurs especes et dou fondz cui y provient. Si pour ce doivent les tenanciers livrer por le menu leurs déclarations de ce que en tiennent et exhiber leurs tiltres, quand plait ouz ditz seigneurs. Si ne puent yceulx hommes de Coichey, ne la dite commune, ne leurs ditz corniers, vendre ne aliener, ne engaigier leurs biens communs, ne leurs biens privés, ne à d’autres gens que la dicte seigneurie et de leur condition, senz les loix et aucthorité ouz ditz seigneurs, ouz quelz en appartiennent les loudz, retenues et aultres droitz. Ne auxi exartier, ne coupper, ne vendre de leurs bois, si leur congié et commandement ny est et sauf les droitz et les lodz et la partie ouz ditz seigneurs; et sauf que le remanent puet souffir ou chaufaige de leurs hostelz et de leurs fourgs bannaulx de la dite ville. Et quante foiz le vouloir ouz ditz seigneurs est pour lor aisances eschangier en contre les ditz hommes leurs meix, maisons, cultils, terres, preys, vignes, bois et aultres héritaiges communs ou privés d’yceulx hommes, si le puent en leur rendant en contrechainge héritaiges de poreille valeur, lez quelx seront chargiez dez charges, servitudes et droiz, cens ou lieu et plaice de ceulx eschoingiez auz ditz seigneurs, que en sont quittes tant et si longuement que en lor mains tenront. Et les contrevenantz, en touttes les choses, cy comme dessus, sont en l’amende de LXV solz ouz ditz seigneurs, pour une chascune foiz et chascun cas, sauf plus grande amende et confiscation de la chose, si le cas lou requiert. Tous lez hommes et lez femmes tenans feu et lieu en et dedans lez ville, territoire et appartenances ou dit Coichey, sont justiciables en toutte justice, taillables hault et bas, et courvéables à voulenté ouz ditz seigneurs, laquelle voulenté croist et descroit. Si leur doivent un chascun une géline ou jour de la Nativité Nostre Seigneur touz les ans et lou plait de nopces quant se marient, et lez langues des bestes que l’on tue, que tenus sont appourtier en leur hostel, à poine de l’amende de LXV solz. Et quante fois se plaignent à leur justice, si poient lou claim et l’amende. Et sont subjectz yceulx ditz hommes et leur commune, chascun an, faire gardier léalment, labourer et seumer lez terres ou demaine ouz ditz seigneurs, ceuillier leurs grains, les mener charroier en leurs maisons seigneuriales, lez mettre en leurs groinges, lez battre, vanner et livrer lou grains dans leurs greniers, labourer et cultiver leurs vignes, bien et léaulment de tous lez coustz et besoignez, faiçons, fournitures, administration de vignes et en saison deube chascun an et lez maintenir en estast, tel comme il appartient ou dit et regart de gens et prodeshommes ayans en ce congnoissance, lez venoingier, appourtier, charroier lez fruictz, faire lou vin en leurs cuves, thines et pressours, lou mettre ouz vaisseaux, rangier dans leurs celliers à leur commandement et plaisir; et touttes lez dessus dites choses, sont tenus les dites communes et lez ditz habitans, pourveoir et exécutier à leurs frais, missions et despendz, pormi ce que demourent la moitié des fruictz des dites terres et vignes ou profit d’icelle commune, des corniers et dez hommes que par yceulx commis convient estre souffisans ad ce faire, et en doibt la commune pourtier la gairentie ouz ditz seigneurs, si devent encoire lez ditz hommes soyer les preys ouz ditz seigneurs, lez feiner en bon temps et aulbergier les foings en leur dite maison; comme auxy coupper les bois pour lor chauffaige et de leur hostel, et les charroier en leur basse court à leur mandement. Item, ne puent lez ditz hommes faire chemin par les pryes, terres et bois ouz ditz seigneurs, ne passier ou charroier par yceulx, ne ceuillir ou coupper bois, soit mort ne vif, ne y faire pasturer bestiaux quelxconques en aucune soison, à poine de l’amende de LXV solz et poier lou cheteil et demaige. Touttes amendes de simples mésus sont de sept solz, et quant y a brandon ou requisition de partie ou deffenses espéciales ou recousse de gaiges, elles redoublent. Item, de touttes plaintes, clameurs, oppositions, contestations de plaidz par escript et simple deffault, y a amende de sept solz ou prouffit ouz ditz seigneurs. Item, des baptures faictes à sang, se plaintif est fait, l’amende est de LXV solz, sauf plus grande amende, selon l’énormité du cas. Item, n’est mestier faire plaintif ne requisition es terres ou domaine ouz ditz seigneurs, si que tous mésusans que sont pris par aulcun que fut de jour, sont en l’amende de sept solz, et si est de nuit ou à garde faite, de LXV solz et lou demaige. Les amendes de corvées, tailles, costumes, poules et cens, les unes doublent la redevance, les aucunes sont de sept solz pour demoure de poier ouz termes. Et de touttes et singulières ces choses, ainsint comme sont cy dessus deviséez, sans oster ne nuire, ne préjudicier aux aultres debvoirs, droitures et redevances que de droit et de costume sont acquis ouz ditz soigneurs, ainchois que en ceste partie mie ne en sont recordz ne mention. Et lez ditz corniers pour les hommes de la communaulté ou dit Coichey et por l’yglise d’ylleus, si comme ilz disoient, alléguoient et proposoient, que lorz intentions ne alloit à mouvoir débat ne querelle contre les droitures de leurs ditz seigneurs et se congnoissent ou temps jadis estre estiez de serve condition si que comme ainsy que por les lettres d’icelle manumission et franchise, ilz ont estiez absoubz de servitude de main morte, que à eulx estoit chose moult dure et griefve, ouz charges, conditions et suigant les loix comme dessus sont dites, si ne en vouloient ne puent reclaimer ne aller encontre, et se en tenoient de leur bon gré et en tous aultres droitz et raisons que appartiennent ouz ditz seigneurs à cause de leur dite seigneurie, mais que pormi tenissent lor privileiges tant seulement; c’est à savoir à mettre prodes hommes, messiers, vigniers et fourestiers, à enborner leurs héritaiges privés, à coupper et vendre la tondue dez bois d’icelle commune et dez nouyers et dez amendes ouz ditz bois, et lou droit et raison à l’yglise; si comme en avoient chairtres et privileges des encestres desdictz seigneurs contenues en unes lettres de convenances accordez par Jehan de Montigny, chevalier, ou nom de madame Aalix, sa femme, dame dou dit Coichey, quant visquoit. Ad ce ledit Jehan Pitois redarguoit, si comme à son dit frère et à luy appartient tant à tiltre de lettres que de droit et de costume et bon usaige, toute poessance féodale, justice, superiorité, commandement et seigneurie, toutte cour, jurisdiction et poulice sur tous les hommes et femmes qui demeurent et remanent en et par et ou dedans la dite ville et sur touttes et chascune leurs choses et sur tout le territoire pour en faire à sa volenté et de son dit frère, sans discors ne emprise d’aulcuns, et se ont en lor chastel pour mairque de ce, ceps et prisons et carquant et pilloury au devant de leur fourg bannal et lour signe patibulaire ou grand chemin, et les cors à tromper et autres marques de plaine et totoille justice pour corrigier et chastier les délinquans et malfaiteurs, dont et tout ce que dessus sont en bonne et paisible possession, saisine et jouissance de si longtemps que n’est mémoire du contraire; que leurs ditz hommes sont et ont estiez déliez de servitude de mainmorte et affranchis en et par cette manière et ouz charges et subgections comme avant est dit, mas que certains meix remanes de serve condition, ce que aultrement fait estiez n’aroit; si comme lez ditz hommes l’ont congneu et confessé présentement et ne en sont contredisans, à quoy ne à leurs aultres droitures ne puent nuire ne grever, ne ostiez les prétendus priviléges d’yceulx hommes, ainçois que ne allouez, ne approuvez, ne consentus par Hugues le Pitois, jadis damoisel, filz de ladite dame Aalix et leur ayoul cui lou fait touchoit, ne oncques depuis, confirmés de par leur desditz seigneurs, moins par eulx por doubtance d’abus ou mespris de leur authorité et que ne en tourne ou temps présent ne ou temps que advenir, sont ou grand préjudice, demaige et détriment d’eulx, de leurs hoirs et successeurs, ains que répugnans à leur plaine et droite justice et totelle seignourie, requérant et concluant que lez ditz homs et les corniers fussent ouz ditz noms condampnez et contrains à recognoistre, accomplir et se eulx acquittier envers luy et son dit frère, hoirs et successeurs, dez debvoirs, charges et subgections en et par tel manière que cy dessus ont estez articulez, et à iceulx tenir et gardier perdurablement à touzjous mais, dez oires et ou temps que advenir sont avec les despens faiz en ceste cause, sauf en autre chose la raison à l’yglise, cui sont patrons laiyz, en tant, toutes voies, que ne en deprise, ne en blesse, ne diminue leur plain droit de justice et seigneurie, en pointz quelxconques; offrant à prouver ce que des choses dessus dites soffira à leur intention, et lez ditz hommes par leurs ditz corniers, après ce que pardevant noz dites gens ont prétendu plusieurs allégations et deffenses, et après ce que noz dites gens lesont sur touttes et unes chascune de ces choses interroguez par serement, se soient soubzmis de touttes les choses dessus dites à la volenté et ordenance dudit Jehan le Pitois leur seigneur yllens présent, et consenti que noz dites gens sceussent ou dit le Pitois par sa leaulté et conscience la vérité d’icelle chose et que promptement ycelles sceue en ordonnassent. Savoir faisons que veues par noz dites gens doux lettres de vidimus dez tiltres desditz le Pitois, unes de la commune octroié ouz diz hommes de Coichey par Hubert le Pitois, chevalier, et Aalix, sa femme, jadis sire et dame dudit Coichey, ou mois de mars de l’an mil doux cens cinquante doux; et l’aultre de l’affranchissement de mainmorte, dont estoient liez et chargiez lez ditz hommes et leurs biens, ouz quelles lettres lez choses et lez droitz, ainsin que par ledit le Pitois ont estiez devisez, sont à plain et ou long contenues et réservées, lez originaulx desquelles offroit de monstrer, qui n’ont point estiez débatus par lez ditz hommes; et unes lettres de vidimus de certains accordz et convenances exhibez par yceulx hommes et corniers de ladite communaulté, si comme et ainsin que disoient estre lor priviléges à iceulx contrediz ja piéça par la dame Aalix, doiz l’an mil CC LXX ou mois de juin; et oy le dit le Pitois qui en sa conscience et léaulté a affirmé que son dit frère et lui et leurs devanciers, ou temps passiez comme ou présent, ont touz jours jouy paisiblement, sans contredit, réclamation ne [...]